रूस दौरे के दूसरे दिन PM मिशुस्टिन से मिले; शाम को दोनों राष्ट्रपति की ऑफिशियल मीटिंग
China Russian President  Xi Jinping Vladimir Putin Meeting Update चीन के प्रेसिडेंट शी जिनपिंग ने सोमवार रात मॉस्को में रूसी राष्ट्रपति व्लादिमिर पुतिन से मुलाकात की। पुतिन ने राष्ट्रपति भवन (क्रेमलिन) में जिनपिंग का स्वागत किया
चीन के प्रेसिडेंट शी जिनपिंग के रूस दौरे का आज दूसरा दिन है। इस दौरान उन्होंने रूसी प्रधानमंत्री मिखाइल मिशुस्टिन से मुलाकात की। जिनपिंग ने कहा- मैंने रूसी राष्ट्रपति को इस साल चीन आने का न्योता दिया है। मैं उम्मीद करता हूं कि रूसी PM भी जल्द ही चीन आएंगे। आज देर शाम पुतिन-जिनपिंग के बीच ऑफिशियल बातचीत होगी।
इससे पहले सोमवार रात मॉस्को में जिनपिंग ने रूसी राष्ट्रपति व्लादिमिर पुतिन से मुलाकात की। पुतिन ने राष्ट्रपति भवन (क्रेमलिन) में जिनपिंग का स्वागत किया। कहा- वेलकम, डियर फ्रेंड। मैंने जंग खत्म करने वाले आपके पीस प्लान को अच्छे से पढ़ा है। हम दोनों इस बारे में जल्द चर्चा भी करेंगे।
जिनपिंग को कार तक छोड़ने गए थे पुतिन​​​
न्यूयॉर्क टाइम्स की रिपोर्ट के मुताबिक, साढ़े चार घंटे चली इंफॉर्मल मीटिंग में जिनपिंग ने रूस को रिलायबल पार्टनर बताया। दोनों लीडर्स ने साथ में डिनर भी किया। पुतिन और जिनपिंग की नजदीकियां काफी गहरी हैं। ये डिनर के बाद भी देखने को मिलीं। पुतिन पर्सनल तौर पर जिनपिंग को उनकी गाड़ी तक छोड़ने गए। इसका एक वीडियो सामने आया। इसमें जिनपिंग होटल जाने के लिए क्रेमलिन से रवाना होते हुए दिख रहे हैं। पुतिन भी उनके साथ हैं। रूस-यूक्रेन जंग शुरू होने के बाद जिनपिंग पहली बार 20 मार्च को दो दिवसीय दौरे पर मॉस्को पहुंचे।
जंग खत्म करवाना चाहते हैं जिनपिंग
क्रेमलिन पहुंचे जिनपिंग ने पुतिन से मुलाकात करने से पहले कहा था- मेरी विजिट का मकसद जंग खत्म कराना है। हल ऐसा निकलना चाहिए जो दोनों पक्षों को मंजूर हो। मैं यूक्रेन के राष्ट्रपति वोल्दोमिर जेलेंस्की से भी बातचीत करूंगा। जिनपिंग चाहते हैं कि वो पुतिन और जेलेंस्की को कम से कम सीजफायर पर राजी करा लें। इसके बाद डिप्लोमैटिक चैनल्स खुल जाएंगे और चीन ग्लोबल लीडर कहलाने लगेगा।
बाइलैटरल डॉक्यूमेंट पर साइन करेंगे
रूसी अधिकारियों के मुताबिक, दोनों लीडर्स रूस और चीन के बीच व्यापक और रणनीतिक साझेदारी बढ़ाने पर चर्चा करेंगे। साथ ही अंतर्राष्ट्रीय क्षेत्र में रूसी-चीनी सहयोग को गहरा करने पर भी बातचीत होगी। इसके अलावा जिनपिंग और पुतिन एक अहम बाइलैटरल डॉक्यूमेंट पर साइन करेंगे। इस डॉक्यूमेंट से जुड़ी कोई जानकारी नहीं दी गई।
तीन महीने पहले दोनों नेताओं ने फोन पर बात की थी
30 दिसंबर 2022 को शी जिनपिंग और व्लादिमिर पुतिन की 8 मिनट तक वीडियो कॉल पर बात हुई थी। इस दौरान पुतिन ने दोनों देशों के बीच सैन्य सहयोग बढ़ाने को कहा था। इस पर शी जिनपिंग ने कहा था कि दुनिया में जारी मुश्किल हालात के बीच चीन रूस को रणनीतिक सहयोग देने के लिए तैयार है।
'नो लिमिट' समझौते ने दोनों देशों को बनाया पक्का साझेदार
यूक्रेन में जंग शुरू करने के बाद दोनों देशों ने 'नो लिमिट' रणनीतिक साझेदारी साइन की थी। यूरोपियन देशों की पाबंदी के बाद चीन ने रूसी तेल और गैस की खरीद दो बढ़ा दिया है। इसके बदले में रूस भी ताइवान के मामले पर चीन का साथ दे रहा है। चीन हमेशा से ताइवान को अपना हिस्सा बताते आया है। वहीं, पुतिन ने भी ताइवान को चीन का अभिन्न हिस्सा माना है।
राष्ट्रपति बनने के बाद पहले विदेश दौरे पर रूस पहुंचे थे जिनपिंग
2012 में चीन का राष्ट्रपति बनने के बाद जिनपिंग अपने पहले विदेश दौरे पर रूस गए थे। वे मार्च 2013 में मॉस्को पहुंचे थे। चीन ने हमेशा रूस का साथ दिया है। सितंबर 2022 में समरकंद में SCO बैठक हुई थी। तब शी जिनपिंग और पुतिन की मुलाकात हुई थी।
वहीं, 4 फरवरी 2022 को रूस के राष्ट्रपति व्लादिमिर पुतिन विंटर ओलिंपिक्स की इनॉगरेशन सेरेमनी के लिए बीजिंग पहुंचे थे। यहां उन्होंने कहा था कि रूस 'वन चाइना पॉलिसी' का समर्थन करता है। दोनों देशों ने एक दूसरे के हितों की रक्षा के लिए सहयोग की बात भी कही थी। इसमें उनकी संप्रभुता, क्षेत्रीय अखंडता और घरेलू मामलों में किसी अन्य देश का हस्तक्षेप स्वीकार नहीं करना शामिल है।
जिनपिंग की यात्रा का एक और मकसद- रूस काे समर्थन देना है 
एक्सपर्ट्स का कहना है कि यूक्रेन पर आक्रमण के बाद जिनपिंग की यह पहली यात्रा है। इसमें चीन का अपने हितों के हिसाब से बहुत कुछ हासिल करना चाहता है। चीन भले ही दिखावा करे कि वो जंग रुकवाने की बात कर रहा है, लेकिन उसकी रूस से बढ़ती नजदीकी का सबूत है तेल-गैस आयात में बढ़ोतरी। 2022 में चीन को कच्चे तेल और गैस की सप्लाई 44% और 100% बढ़ी है।
वहीं, चीन से रूस का निर्यात 12.8% बढ़ा है। चीन के सेमीकंडक्टर की सप्लाई दोगुनी हो चुकी है। शी की यात्रा के एजेंडे में रूस से नई गैस पाइपलाइन हासिल करना होगा। वैसे भी यूरोप से जर्मनी तक जा रही नॉर्ड स्ट्रीम 2 रद्द हो चुकी है।
ये खबर भी पढ़ें...
US की जगह वर्ल्ड लीडर बनना चाहता है चीन:रूस-यूक्रेन जंग रुकवाने में जुटे जिनपिंग; सऊदी अरब-ईरान एग्रीमेंट भी शी ने ही कराया
जिनपिंग को आखिर ऐसी क्या जरूरत आन पड़ी कि उन्हें अमेरिका और नाटो की गोद में बैठे जेलेंस्की से बात करनी पड़ रही है। दरअसल, सच्चाई ये है कि कोविड-19 फैलाने और गरीब देशों को कर्ज के जाल में फैलाने वाला चीन अब हरकतों पर पर्दा डालने के लिए ग्लोबल लीडर बनने की कोशिश कर रहा है। इसका सीधा सा मकसद अमेरिका के रुतबे को खत्म करना भी है। चलिए मामले को तफसील से जानते हैं...